Source: https://bratislavskykraj.sk/zamestnanie/
Timestamp: 2020-04-05 22:12:34+00:00

Document:
Koronavírus a pracovné právo - Bratislavskykraj.sk
Ak sa dnes vráti niekto z postihnutých oblastí COVID-19, môže ho preventívne zamestnávateľ poslať domov? Ak áno, musí mu zaplatiť mzdu, ak nemôže robiť z domu?
V zmysle § 141 ods. 1 zákona č. 311/2001 Z. z. Zákonník práce zamestnávateľ ospravedlní neprítomnosť zamestnanca v práci za čas karantény. Za tento čas nepatrí zamestnancovi náhrada mzdy, ak osobitný predpis neustanovuje inak. V zmysle § 144 ods. 2 Zákonníka práce prekážku v práci a jej trvanie je zamestnanec povinný zamestnávateľovi preukázať. Príslušné zariadenie je povinné potvrdiť zamestnancovi doklad o existencii prekážky v práci a o jej trvaní. V zmysle § 144 ods. 1 Zákonníka práce zamestnanec je povinný upovedomiť zamestnávateľa o prekážke v práci a o jej predpokladanom trvaní bez zbytočného odkladu.
Z uvedeného možno usúdiť, že ak zamestnanec prinesie zamestnávateľovi potvrdený doklad o existencii prekážky v práci, zamestnávateľ je povinný ospravedlniť jeho neprítomnosť v práci za čas karantény. Príslušné zariadenie (t. j. napr. lekár, nemocnica) je povinné mu potvrdiť doklad o existencii prekážky v práci a o jej trvaní. Zamestnanec je povinný upovedomiť zamestnávateľa o prekážke v práci bez zbytočného odkladu, t.j. najskôr, ako je možné. Podmienky a rozsah finančného zabezpečenia zamestnanca počas trvania uvedenej prekážky v práci upravuje zákon č. 461/2003 Z. z. o sociálnom poistení v znení neskorších predpisov.
Karanténne opatrenia (spôsob vyhlásenia karantény) upravujú osobitné predpisy Ministerstva zdravotníctva SR (napr. zákon č. 355/2007 Z. z. o ochrane, podpore a rozvoji verejného zdravia v znení neskorších predpisov).
Čo v takom prípade, ak sa chce vrátiť do práce a zamestnávateľ s tým nesúhlasí?
Platí tiež, že zamestnávateľ a zamestnanec sa vždy môžu dohodnúť – dočasný výkon práce z domu, čerpanie dovolenky, čerpanie náhradného voľna a pod.
Čo v takom prípade, ak na takéhoto kolegu namieta iný zamestnanec, že ho môže ohroziť a nechce s ním pracovať v jednom kolektíve? Má na to nárok?
Podľa § 12 ods. 1 písm. a) BOZP má zamestnanec právo prerokúvať so zamestnávateľom všetky otázky bezpečnosti a ochrany zdravia pri práci súvisiace s jeho prácou. Podľa § 12 ods. 1 písm. b) zákona o BOZP má zamestnanec právo odmietnuť vykonať prácu alebo opustiť pracovisko a odobrať sa do bezpečia, ak sa dôvodne domnieva, že je bezprostredne a vážne ohrozený jeho život alebo zdravie, alebo život alebo zdravie iných osôb. V tomto prípadne naplnenie podmienky dôvodnosti, bezprostrednosti a vážnosti je otázne a závisí od okolností konkrétneho prípadu, išlo by len o veľmi výnimočné prípady.
Zamestnanec môže oboznámiť zamestnávateľa so svojimi obavami a následne zamestnávateľ môže/je povinný vyhodnotiť riziká a prijať potrebné opatrenia.
Zákonník práce vo všeobecnosti nerieši otázku, ak zamestnanec nechce pracovať s iným zamestnancom.
Čo v takom prípade, ak potrebuje zamestnávateľ zamestnanca vyslať do oblasti s COVID-19? Má na to právo, ak s tým zamestnanec nesúhlasí?
Podľa § 57 ods. 1 Zákonníka práce môže zamestnávateľ zamestnanca vyslať na pracovnú cestu mimo obvodu obce pravidelného pracoviska alebo bydliska zamestnanca na nevyhnutne potrebné obdobie len s jeho súhlasom. To neplatí, ak vyslanie na pracovnú cestu vyplýva priamo z povahy dohodnutého druhu práce alebo miesta výkonu práce alebo ak možnosť vyslania na pracovnú cestu je dohodnutá v pracovnej zmluve.
§ 3 ods. 1 zákona o cestovných náhradách: Zamestnávateľ vysielajúci zamestnanca na pracovnú cestu písomne určí miesto jej nástupu, miesto výkonu práce, čas trvania, spôsob dopravy a miesto skončenia pracovnej cesty; môže určiť aj ďalšie podmienky pracovnej cesty. Zamestnávateľ je pritom povinný prihliadať na oprávnené záujmy zamestnanca.
Čo v takom prípade, ak zamestnanec evidentne na COVID-19 ochorel pri výkone práce, alebo rovno v zamestnaní, ide o pracovný „úraz“?
Kedy musí zamestnávateľ vybaviť funkčnými respirátormi zamestnancov v súvislosti s COVID-19?
Aké sú právomoci v takomto prípade zamestnávateľa? Je tu, samozrejme, aj nejaký vyšší princíp ochrany zdravia, na druhej strane, či neprekračujú úplne akési svoje práva, ak robia nejaké striktné opatrenia a zákazy.
Z pohľadu Zákonníka práce:
Zákonník práce nerieši otázku nakladania s voľným časom zamestnanca, je to jeho voľný čas, t.j. či môže ísť na lyžovačku, dovolenku, do kostola, apod.
Príkaz zamestnávateľa aby zamestnanec zostal doma, nešiel na dovolenku, v kontexte Zákonníka práce nemá žiadny podklad, ani z hľadiska vyššieho princípu ochrany zdravia. Zamestnávateľ môže napr. ako prevenciu obmedziť/zrušiť pracovné cesty, účasť na hromadných podujatiach (napr. kongres, konferencia).
V princípe aj zamestnanec sa sám má zdržať činností, ktoré majú dopad na plnenie jeho záväzku – napr. ak zmena začína o 6:00, zamestnanec by nemal piť alkohol napr. o polnoci, apod.
Z pohľadu BOZP:
Potrebné opatrenia v súčasnosti prijíma Bezpečnostná rada SR, v ktorej zastúpenie má aj MZ SR, ÚVZ SR. Podľa § 30e ods. 1, písm. a) zákona č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov fyzické osoby-podnikatelia a právnické osoby sú povinné plniť opatrenia na predchádzanie ochoreniam podľa § 12 ods. 2 písm. a) až c), e) a g) až n) a ods. 3 a 4 a opatrenia pri ohrozeniach verejného zdravia podľa § 48 ods. 4 nariadené príslušným orgánom verejného zdravotníctva.
Zamestnávateľ má však možnosť/povinnosť prijať iné potrebné/vhodné opatria v záujme spomínaného vyššieho princípu.
V zákone č. 124/2006 Z. z. o bezpečnosti a ochrane zdravia pri práci je v § 5 ustanovené, že zamestnávateľ je povinný uplatňovať všeobecné zásady prevencie pri vykonávaní opatrení nevyhnutných na zaistenie bezpečnosti a ochrany zdravia pri práci, pričom k všeobecným zásadám prevencie patrí aj vylúčenie nebezpečenstva a z neho vyplývajúceho rizika, ako aj posudzovanie rizika, ktoré nemožno vylúčiť. Na základe uvedeného je zamestnávateľ povinný posudzovať riziko a na základe tohto posúdenia je oprávnený prijať a vykonať potrebné opatrenia na zabezpečenie ochrany zdravia zamestnancov (napr. zrušiť pracovné/služobné cesty, nariadiť lekársku prehliadku, možnosť dohodnúť sa na práci z domu podľa ustanovení Zákonníka práce). Čiže nejde o zákaz súkromnej dovolenky, ale môže ísť o opatrenia prijaté zamestnávateľom, napr. po absolvovaní takejto dovolenky.

References: § 141
 § 144
 § 144
 § 12
 § 12
 § 57

§ 3
 § 30
 § 12
 § 48
 § 5